**Chrobáčik objavuje svet vecí.**

***Aktivity sú zamerané na rozvoj kognitívnych schopností, logického myslenia, slovnej zásoby, sluchového vnímania, poznávanie farieb, antonymá, identifikáciu a kategorizáciu predmetov do skupín, pregramotné písanie a čítanie, tvorivú dramatiku a pantomímu.***

**I. Poď mi pomáhať**

Na začiatok sa zahráme. Rodič hovorí: „Chodím, hľadám, čo mám znať, poď mi (Janko..) pomáhať. Do kútov ty zájdi, čo je (červené, modré...) nájdi.“

Rodič môže začať počítať napr. do 5 a dieťa v tomto časovom limite vyhľadá v miestnosti (vonku) predmet danej farby a dotkne sa ho a pomenuje.

**II. Otázka- odpoveď**

* Aké veci potrebuje mamička, keď ide: variť polievku, prať bielizeň, žehliť, umývať riad, upratovať?
* Chystáme sa na dovolenku k moru. Čo si zabalíme do kufra? Zopakujeme a počítame.
* Chystáme sa na zimnú lyžovačku. Čo si zabalíme do batoha? Zopakujeme a počítame.
* Aké veci potrebuje otecko, keď chce niečo opraviť ?
* Čo potrebuje k svojej práci lekár, hasič, policajt, učiteľ, stavbár, maliar, kúzelník, hokejista....?

Dieťa vymenúva čo najviac vecí, rodič môže zaznamenávať počet slov a kvalitu slovnej zásoby.

**III. Čo môže byť....**

Veľké .... malé.....

Horúce...... studené.....

Tvrdé.... mäkké.....

Hranaté... guľaté....

Špinavé.... čisté.....

Veselé.... smutné......

Dieťa vymenúva predmety v kategórii antoným. Rodič neskôr môže dieťa vyzvať: „povedz opak slova napr.: svetlo (tma), strapatý (učesaný), dobrý (zlý), rýchly (pomalý), atď. Skúste spolu použiť niekoľko antoným vo vete, alebo vymyslite krátky príbeh, alebo básničku.

**IV. Spiace veci**

Rodič vezme prikrývku a schová pod ňu predmety, ktoré vydávajú nejaký zvuk, napr.: kľúče, sklený pohár, papier, lyžičky, hrniec, atď. S predmetom vytvorí zvuk a dieťa háda, o aký predmet ide. Obmena: Schovajte drobné predmety do vrecúška, dieťa má zakryté oči a podľa hmatu háda, aký predmet má v ruke.

**V. oživené veci**

1. Dieťa si vezme čistý papier A4 a rodič dá inštrukciu. Predstav si, že tento papier žije. Skús napodobniť, že je napríklad smutný, veselý, cvičí, je chorý, nahnevaný, rozzúrený, spí. Necháme na dieťati, čo s papierom vymyslí ☺.
2. Predstav si, že si balónik. Ležíš na zemi, si sfúknutý. Teraz príde niekto a začne ťa nafukovať. Ty sa zväčšuješ, dvíhaš sa zo zeme, si ľahký, skáčeš,... až zrazu bác! Praskneš!

**VI. Vidím, čo ty nevidíš**

Rodič, alebo dieťa povie: “Vidím, čo ty nevidíš. Je to napr. drevené a hranaté. Dieťa háda niektorý z predmetov v miestnosti napr.: (skriňa, stôl...atď.). Dôležité je predmet opísať, ale nepomenúvať.

**VII. Načo nám to je?**

Rodič pomenuje predmet, alebo napíše jeho názov a položí otázku: „Načo nám to je“? napr.: mobil, stôl, traktor, okuliare, lampa, hodiny, ďalekohľad, lietadlo,..... rodič vymenúva a dieťa vysvetľuje, roly si môžu prípadne vymeniť. Každú výstižnú odpoveď môžeme odmeniť ☺.

**VIII. Čo má rád zbojník Zubadlo?**

Kde bolo, tam bolo, žil v jednom kráľovstve zbojník Zubadlo. Bol oblečený v železnej košeli, v ruke mal strieborný kyjak, na hlave mal medenú prilbu a vlasy mal drôtené, strapaté a hrdzavé. Oháňal sa strašidelným kyjakom a spieval strašidelnú pieseň:

*„Na raňajky dám si peceň železného chleba,*

*rozotriem naň hliníkový džem,*

*na desiatu môjmu bruchu dačo ľahšie treba,*

*olovené jabĺčko si zjem.*

*V polievočke musia plávať oceľové klince,*

*nech ich je tam aspoň päťstopäť,*

*potom rezeň zo železa, opekané mince,*

*hneď ma môžete pozvať na obed.*

*Na olovrant stačí koláč z mosadze a cínu,*

*plnkou nech je miesto medu meď,*

 *na večeru navarte mi zlatú zeleninu,*

*čerstvá ortuť zaženie mi smäd.*

Zbojník Zubadlo je strašne hladný a môže jesť iba niečo z kovu. Čo si myslíš, čo ukradol kráľovi? Čo by si mu ponúkol, keby si ho stretol?

**IX. Tvorba reklamných letákov**

V každej domácnosti sa nájdu reklamné letáky. Napíšeme a vystrihneme kľúčové slovo (veľké tlačené písmená), nalepíme na papier a pomôžeme dieťaťu v rozdeľovaní predmetov do kategórií. Napr. : podľa **farby**, alebo podľa toho, z čoho sú vyrobené, ako: **papier, sklo, kov, drevo, textil**, prípadne zvolíme iné rozdelenie ako **ovocie, zelenina, oblečenie**, **hračky, dopravné prostriedky, biela a čierna technika, nábytok, kvety** atď. Každá kategória bude na samostatnom papieri. Hotový reklamný leták môžeme spojiť rýchloviazačom.

**X. Rozdeľ predmety na obrázku podľa toho, z čoho sú vyrobené.**










Zdroj: Peter stoličný: Polepetko

Obrázky: Pinterest